**P.nr.692/17**

**NË EMËR TË POPULLIT**

**GJYKATA THEMELORE NË PEJË**-Departamenti i përgjithshëm, me gjyqtarin e vetëm gjykues Ahmet Rexhaj, me pjesëmarrjen e sekretares juridike Lindmire Begolli, në çështjen penale kundër të akuzuarit D G nga fsh. Q, K. P, për shkak të veprës penale, të ngacmimit nga neni 186 par 1 e lidhur me par 4 të KPRK-së, duke vendosur sipas aktakuzës së Prokurorisë 30.06.2017, pas mbajtjes së shqyrtimit fillestar me datë 21.02.2018, në prezencë të Prokurorit të shtetit Valbona Disha Haxhosaj, të akuzuarit D G, dhe në mungesë të palës së dëmtuar A Sh, merr këtë:

**A K T GJ Y K I M**

I akuzuari D G, i biri i Xh dhe i nënës F e gjinisë R, i lindur me datë ............, në Pejë, tani me banim në fsh.Q, K.P, me profesion punëtor në P C, ka të kryer shkollën e mesme, i gjendjes së mesme ekonomike, i identifikuar në bazë të letërnjoftimit me nr............, i lëshuar nga MPB Republika e Kosovës, i pa martuar, shqiptarë, shtetas i Republikës së Kosovës, mbrohet në liri.

**ËSHTË FAJTOR**

**Për shkak se:**

Me datë ..... rreth orës ....., në fsh. Q, K. P, pikërisht afër shtëpisë së të dëmtuarës A Sh, me qëllim të ngacmimit është përfshirë në një sjellje të vëmendjes së vazhdueshme dhe me këtë rast i ka shkaktuar shqetësim të dëmtuarës, në atë mënyrë që i pandehuri ka qenë në lidhje me të dëmtuarën, ku para se lidhja e tyre është shkëputur ditën e lartë cekur gjersa e dëmtuara po kthehej në shtëpi së bashku me të dashurin e saj D B, aty vjen i pandehuri i cili fillimisht i drejtohet D me fjalët ,, kam me ti tregu disa foto ‘’, e pasi D e pyet të dëmtuarën për të pandehurin se kush është ky, e dëmtuara i thotë se ky është djali i dajës tim, i pandehuri fillimisht i drejtohet të dëmtuarës me fjalët ‘’kurv’’ ‘’prostitutë’’, e më pas edhe e godet me shuplak në fytyrë.

-Me çka ka kryer vepër penale, ngacmimit nga neni 186 par 1 lidhur me par 4 të KPRK-së,

Andaj, gjykata duke u bazuar në nenin 7,41,42,43,46,73, të KPK-së, neni 186 par 1 lidhur me par 4 të KPRK-së, si dhe nenit 365 të KPPRK-së, të akuzuarit D.G i shqipton:

**DËNIM ME GJOBË**

Ashtu që të akuzuarit D G, i cakton dënim me gjobë në shumë prej 400€ (katërqindë euro ) e të cilin dënim është i obliguar që ta paguaj në afat prej 30 (tridhjet) ditësh pas plotfuqishmërisë së aktgjykimit.

Nëse i akuzuari i lartcekur dënimin me gjobë nuk e paguan në afat të caktuar, atëherë dënimi me gjobë gjykata do ta zëvendësoi me dënim burgu, duke llogaritur një ditë burgim për çdo 20 euro të gjobës.

I akuzuari obligohet që në emër të paushallit gjyqësor shumën prej 20€ (njëzetë euro), si dhe në emër të programit për kompensimin e viktimave të krimit në shumë prej 30€ (tridhjetë euro), të gjitha këto në afat prej 15 ditësh, pas plotfuqishmërisë së aktgjykimit.

Pala e dëmtuar A Sh nga fsh.Q, K.P, për realizimin e kërkesës pasurore juridike udhëzohet në kontest të rregullt civil.

**A r s y e t i m**

Prokuroria Themelore në Pejë-Departamenti për krime të përgjithshme ka ngrit aktakuzë PP/II.Nr.330/16 të dt.30.06.2017, kundër të akuzuarit D G nga fsh.Q, K.P, për shkak të veprës penale , ngacmimit nga neni 186 par 1 lidhur me par 4 të KPRK-së.

 Gjykata ka caktuar shqyrtimin fillestarë me datë 21.02.2018, pas leximit të aktakuzës nga ana e Prokurores së shtetit PP/II.Nr.330/16 të dt.30.06.2017, në seancën e shqyrtimit fillestar, gjykata është bindur se i akuzuari i ka kuptuar aktakuzën dhe të akuzuarit i ka dhënë mundësinë që të deklarohet për pranimin ose mos pranimin e fajësisë.

Në këtë rast gjykata ka udhëzuar të akuzuarin për rendësin dhe pasojat e pranimit të fajësisë dhe i akuzuari ka deklaruar se i ka kuptuar të gjitha pasojat e pranimit të fajësisë dhe e pranon fajësinë për vepër penale me të cilën ngarkohet, paraprakisht kërkoj falje para gjykatës në atë kohë kam qenë i ri dhe nuk i kam gjykuar gjërat drejtë, tani jam bind që kam gabuar ashtu që i premtoj gjykatës që nuk do ti përsëriti veprimet e tilla në të ardhmen edhe pse nuk është prezent e dëmtuara, kërkoj falje dhe premtoj që nuk do ta shqetësoj dhe nuk do të kontaktoj fare me të, ajo e ka jetën e vetë, është e lirë dhe unë e kam jetën time.

Prokurori i shtetit ka deklaruar se pajtohet me pranimin e fajësisë nga ana e të akuzuarit, meqenëse i njëjti e ka pranuar fajin duke i kuptuar pasojat e pranimit të fajësisë dhe atë në mënyrë vullnetare dhe pa ndonjë presion, konsideron se i njëjti pranim i fajësisë ka mbështetje në provat të cilat gjenden në shkresa të lëndës.

Në vijim gjykata duke shqyrtuar fajësinë nga ana e të akuzuarit vlerësoi se pranimi i fajësisë paraqet shprehje të lirë të vullnetit të të akuzuarit, pasi që ai e ka kuptuar natyrën dhe pasojat e pranimit të fajësisë.

Andaj gjykata duke u gjendur para këtyre fakteve siç janë pranimi i fajësisë nga ana e të akuzuarit, si dhe duke pasur parasysh provat të cilat gjenden në shkresat e lëndës siç janë: raporti fillestar i incidentit me nr të rastit .. dt...., raporti i oficierit Osman Goçi i dt....., deklarata e të pandehurit i dhënë në polici me dt..... Deklarata e të dëmtuarës e dhënë në polici me dt ...., fotografi të mesazheve të nxjerra nga telefoni, gjykata erdhi në përfundim se në veprimet e të akuzuarit ekzistojnë të gjitha elementet e veprës penale të përshkruara si në dispozitiv të këtij aktgjykimi e për të cilin është shpallur fajtor.

Duke vendosur mbi vendimin mbi dënim konform nenit 73 të KPRK-së, gjykata i vlerësoi të gjitha rrethanat lehtësuese dhe rënduese që ndikojnë në llojin e dënimit dhe nga rrethanat lehtësuese gjeti se e ka pranuar fajësinë, i vie keq, i ka kërkuar falje palës së dëmtuar, pati sjellje korrekte në shqyrtim fillestar, për gjykatën nuk ka të dhëna se i njëjti më parë ka ra ndesh me ligjin, ndërkaq nga rrethanat rënduese për të akuzuarin e lartcekur gjykata nuk ka gjetë asgjë.

Andaj gjykata duke u gjendur para këtyre rrethanave të akuzuarin e gjykoi si në dispozitiv të këtij aktgjykimi duke konsideruar se ky dënim është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë dhe është bindur se vendimi mbi dënimin do të shërbej për arritjen e qëllimit të dënimit e që është pengimi i të akuzuarit në kryerjen e veprave penale në të ardhmen si dhe në preventivën tjetër për personat tjerë që të përmbahen nga kryerja e veprave penale konform nenit 41 të KRPK-së.

Duke u bazuar në nenin 450 të KPPRK-së, e obligoi të akuzuarin në paguarjen e paushallit gjyqësor.

Konform nenit 39 par.1,2,3 nën par. 3.1 të Ligjit për kompensim të viktimave të krimit e obligoi të akuzuarin që të paguaj shpenzimet e viktimave të krimit.

Konform nenit 463 të KPPK-së, gjykata e udhëzoi palën e dëmtuar A. Sh nga fsh. Q K.P, për realizimin e kërkesës pasurore juridike në kontest të rregullt civil.

Nga sa u tha më lart u vendos si në dispozitiv të këtij aktgjykimi konform nenit 365 të KPPRK-së.

**NGA GJYKATA THEMELORE NË PEJË-Departamenti i Përgjithshëm P.nr.692/17**

**Sekretare juridike Gjyqtari i vetëm gjykues**

Lindmire Begolli Ahmet Rexhaj

**KËSHILLË JURIDIKE:**

Kundër këtij aktgjykimi është e lejuar ankesa

në afat prej 15 ditësh, nga dita e marrjes, Gjykatës

së Apelit në Prishtinë, e nëpërmjet të kësaj gjykate.